title: Komisjoni rakendusmäärus (EL) 2021/365, 26. veebruar 2021, millega kiidetakse heaks hüpokloorishappest vabanenud aktiivkloori toimeainena kasutamine tooteliiki 1 kuuluvates biotsiidides (EMPs kohaldatav tekst)

text:
                  1.3.2021

                  ET

                  Euroopa Liidu Teataja

                  L 70/9

         KOMISJONI RAKENDUSMÄÄRUS (EL) 2021/365,
         26. veebruar 2021,
         millega kiidetakse heaks hüpokloorishappest vabanenud aktiivkloori toimeainena kasutamine tooteliiki 1 kuuluvates biotsiidides
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 9 lõike 1 punkti a,
         ning arvestades järgmist:

                     (1)

                     Slovakkia pädev asutus (edaspidi „hindav pädev asutus“) sai 31. juulil 2007 Euroopa Parlamendi ja nõukogu direktiivi 98/8/EÜ (2) artikli 11 lõike 1 kohase taotluse hüpokloorishappest vabanenud toimeaine aktiivkloori lisamiseks kõnealuse direktiivi I lisasse selle kasutamiseks biotsiidides, mis kuuluvad kõnealuse direktiivi V lisas määratletud tooteliiki 1 (inimeste hügieen), mis vastab määruse (EL) nr 528/2012 V lisas määratletud tooteliigile 1.

                     (2)

                     Hindav pädev asutus esitas 19. novembril 2010 komisjonile hindamisaruande ja oma järeldused kooskõlas direktiivi 98/8/EÜ artikli 11 lõikega 2.

                     (3)

                     Biotsiidikomitee võttis 16. juunil 2020 vastu Euroopa Kemikaaliameti (3) (edaspidi „kemikaaliamet“) arvamuse, olles arvesse võtnud hindava pädeva asutuse järeldusi.

                     (4)

                     Kõnealuse arvamuse kohaselt vastavad tooteliiki 1 kuuluvad, hüpokloorishappest vabanenud aktiivkloori toimeainena sisaldavad biotsiidid eeldatavasti direktiivi 98/8/EÜ artikli 5 nõuetele, kui on täidetud teatavad nende kasutamist reguleerivad nõuded ja tingimused.

                     (5)

                     Ameti arvamusest lähtuvalt on asjakohane kiita heaks hüpokloorishappest vabanenud aktiivkloori toimeainena kasutamine tooteliiki 1 kuuluvates biotsiidides, kui on täidetud teatavad nõuded ja tingimused.

                     (6)

                     Käesoleva määrusega ettenähtud meetmed on kooskõlas alalise biotsiidide komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Kiidetakse heaks hüpokloorishappest vabanenud aktiivkloori toimeainena kasutamine tooteliiki 1 kuuluvates biotsiidides vastavalt lisas esitatud nõuetele ja tingimustele.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 26. veebruar 2021

                  Komisjoni nimel

                  president

               Ursula VON DER LEYEN

            (1)  ELT L 167, 27.6.2012, lk 1.

            (2)  Euroopa Parlamendi ja nõukogu 16. veebruari 1998. aasta direktiiv 98/8/EÜ, mis käsitleb biotsiidide turuleviimist (EÜT L 123, 24.4.1998, lk 1).

            (3)  Biotsiidikomitee arvamus hüpokloorishappest vabanenud toimeaine aktiivkloori heakskiitmise taotluse kohta, tooteliik 1, ECHA/BPC/255, vastu võetud 16. juunil 2020.

            LISA

                        Tavanimetus

                        IUPACi nimetus
                        Tunnuskoodid

                        Toimeaine minimaalne puhtusaste  (1)

                        Heakskiitmise kuupäev

                        Heakskiidu aegumise kuupäev

                        Tooteliik

                        Eritingimused

                        Hüpokloorishappest vabanenud aktiivkloor

                        IUPACi nimetus: hüpokloorishape
                        EÜ nr: 232-232-5
                        CASi nr: 7790-92-3

                        Aktiivkloori vabastava hüpokloorishappe (vähemalt 90,87 massiprotsenti kuivainest) jaoks kehtestatud spetsifikatsioon.
                        Hüpokloorishape on ülekaalus pH 3,0–7,4 juures.

                        1. juuli 2021

                        30. juuni 2031

                        1

                        Toote hindamisel pööratakse erilist tähelepanu loataotlusega hõlmatud kasutusviisidega seotud kokkupuutele, riskidele ja tõhususele, mida liidu tasandil ei ole toimeaine riskide hindamisel käsitletud.

               (1)  Selles veerus esitatud puhtusaste on minimaalne puhtusaste, mille juures toimeainet hinnati. Turule lastud tootes võib olla sama või erineva puhtusastmega toimeaine, kui on tõendatud, et see on tehniliselt samaväärne hinnatud toimeainega.


title: Komisjoni rakendusmäärus (EL) 2021/367, 1. märts 2021, millega pikendatakse luba kasutada Saccharomyces cerevisiae CNCM I-4407 preparaati tarbevasikate söödalisandina ja tunnistatakse kehtetuks määrus (EL) nr 883/2010 (loa hoidja S.I. Lesaffre) (EMPs kohaldatav tekst)

text:
                  2.3.2021

                  ET

                  Euroopa Liidu Teataja

                  L 71/1

         KOMISJONI RAKENDUSMÄÄRUS (EL) 2021/367,
         1. märts 2021,
         millega pikendatakse luba kasutada Saccharomyces cerevisiae CNCM I-4407 preparaati tarbevasikate söödalisandina ja tunnistatakse kehtetuks määrus (EL) nr 883/2010 (loa hoidja S.I. Lesaffre)
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2,
         ning arvestades järgmist:

                     (1)

                     Määruses (EÜ) nr 1831/2003 on sätestatud loomasöödas kasutatava söödalisandi loa taotlemise nõue ning sellise loa andmise ja kehtivuse pikendamise alused ja kord.

                     (2)

                     Komisjoni määrusega (EL) nr 883/2010 (2) anti luba kasutada Saccharomyces cerevisiae CNCM I-4407 (varasem nimetus Saccharomyces cerevisiae NCYC Sc47) preparaati tarbevasikate söödalisandina kümme aastat.

                     (3)

                     Loa hoidja esitas kooskõlas määruse (EÜ) nr 1831/2003 artikliga 14 taotluse pikendada luba Saccharomyces cerevisiae CNCM I-4407 kasutamiseks tarbevasikate söödalisandina ning klassifitseerida kõnealune aine söödalisandite kategooriasse „zootehnilised lisandid“. Taotlusele olid lisatud kõnealuse määruse artikli 14 lõikes 2 nõutud üksikasjad ja dokumendid.

                     (4)

                     Euroopa Toiduohutusamet (edaspidi „toiduohutusamet“) jõudis oma 25. mai 2020. aasta arvamuses (3) järeldusele, et taotleja esitatud andmetest nähtub, et söödalisand vastab loa andmise kehtivatele tingimustele. Toiduohutusamet jõudis järeldusele, et Saccharomyces cerevisiae CNCM I-4407 preparaat ei mõju kahjulikult loomade tervisele, tarbijate ohutusele ega keskkonnale. Toiduohutusamet jõudis ka järeldusele, et aine ei ole nahka ega silmi ärritav, ning andmete puudumise tõttu ei saa teha järeldusi söödalisandi võimaliku nahka sensibiliseeriva toime kohta. Seepärast leiab komisjon, et tuleks võtta asjakohased kaitsemeetmed, mis võimaldavad ennetada kahjulikku mõju inimeste, eelkõige söödalisandi kasutajate tervisele. Toiduohutusamet kinnitas ka määrusega (EÜ) nr 1831/2003 asutatud referentlabori aruande söödas sisalduva kõnealuse söödalisandi analüüsimise meetodi kohta.

                     (5)

                        Saccharomyces cerevisiae CNCM I-4407 preparaadi hindamisest nähtub, et määruse (EÜ) nr 1831/2003 artiklis 5 sätestatud tingimused loa andmiseks on täidetud. Seepärast tuleks kõnealuse söödalisandi kasutusloa kehtivust pikendada.

                     (6)

                        Saccharomyces cerevisiae CNCM I-4407 preparaadi söödalisandina kasutamise loa kehtivuse pikendamise tõttu tuleks määrus (EL) nr 883/2010 kehtetuks tunnistada.

                     (7)

                     Kuna ohutusnõuetest ei tulene vajadust Saccharomyces cerevisiae CNCM I-4407 preparaadi lubamise tingimuste muudatusi viivitamatult kohaldada, on asjakohane näha ette üleminekuperiood, et huvitatud isikud saaksid teha ettevalmistusi loa kehtivuse pikendamisest tulenevate uute nõuete täitmiseks.

                     (8)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Loa kehtivuse pikendamine
            Lisas kirjeldatud ning söödalisandite kategooriasse „zootehnilised lisandid“ ja funktsionaalrühma „soolestiku mikrofloorat tasakaalustavad ained“ kuuluva söödalisandi loa kehtivust pikendatakse kõnealuses lisas sätestatud tingimustel.

            Artikkel 2
            Üleminekuperiood

               1.   Lisas kirjeldatud söödalisandit ja seda sisaldavaid eelsegusid, mis on toodetud ja märgistatud enne 22. septembrit 2021 kooskõlas enne 22. märtsi 2021 kohaldatavate eeskirjadega, võib jätkuvalt turule lasta ja kasutada kuni olemasolevate varude ammendumiseni.

               2.   Lisas kirjeldatud söödalisandit sisaldavat segasööta ja söödamaterjali, mis on toodetud ja märgistatud enne 22. märtsi 2022 kooskõlas enne 22. märtsi 2021 kohaldatavate eeskirjadega, võib jätkuvalt turule lasta ja kasutada kuni olemasolevate varude ammendumiseni, kui need on ette nähtud toiduloomadele.

            Artikkel 3
            Kehtetuks tunnistamine
            Määrus (EL) nr 883/2010 tunnistatakse kehtetuks.

            Artikkel 4
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 1. märts 2021

                  Komisjoni nimel

                  president

               Ursula VON DER LEYEN

            (1)  ELT L 268, 18.10.2003, lk 29.

            (2)  Komisjoni 7. oktoobri 2010. aasta määrus (EL) nr 883/2010, milles käsitletakse Saccharomyces cerevisiae NCYC Sc 47 uue kasutusviisi lubamist tarbevasikate söödalisandina (loa omanik Société Industrielle Lesaffre) (ELT L 265, 8.10.2010, lk 1).

            (3)  EFSA Journal (2020); 18(6):6167.

            LISA

                        Söödalisandi identifitseerimisnumber

                        Loa hoidja

                        Söödalisand

                        Koostis, keemiline valem, kirjeldus, analüüsimeetod

                        Loomaliik või -kategooria

                        Vanuse ülempiir

                        Miinimumsisaldus

                        Maksimumsisaldus

                        Muud sätted

                        Loa kehtivuse lõpp

                        CFU/kg täissöödas, mille niiskusesisaldus on 12 %

                           Kategooria: zootehnilised lisandid. Funktsionaalrühm: soolestiku mikrofloorat tasakaalustavad ained

                        4b1702

                        S.I. Lesaffre

                           Saccharomyces cerevisiae CNCM I-4407

                           Söödalisandi koostis

                           Saccharomyces cerevisiae CNCM I-4407 preparaat toimeainesisaldusega vähemalt 5 × 109 CFU/g
                        Tahke

                        Tarbevasikad

                        -

                        1,5 × 109

                        -

                                    1.

                                    Söödalisandi ja eelsegude kasutamisjuhistes märgitakse säilitustingimused ja püsivus kuumtöötlemisel.

                                    2.

                                    Söödakäitlejad kehtestavad söödalisandi ja eelsegude kasutajatele kasutamiskorra ja võtavad korralduslikud meetmed, millega vähendatakse söödalisandi kasutamisest tulenevaid võimalikke riske. Kui selline kasutamiskord ja sellised meetmed ei võimalda kõnealuseid ohte kõrvaldada või minimeerida, kasutatakse söödalisandi ja eelsegude käitlemisel isikukaitsevahendeid.

                        22.3.2031

                           Toimeaine kirjeldus

                           Saccharomyces cerevisiae CNCM I-4407 eluvõimelised kuivatatud rakud

                           Analüüsimeetod  (1)

                        Loendamine: süviskülvimeetod
                        kasutades klooramfenikool-dekstroos-
                        pärmiekstrakti agarit EN 15789
                        Identifitseerimine: polümeraasi ahelreaktsiooni (PCR) meetod CEN/TS
                        15790.

               (1)  Analüüsimeetodite üksikasjad on kättesaadavad referentlabori veebisaidil aadressilhttps://ec.europa.eu/jrc/en/eurl/feed-additives/evaluation-reports.


title: Komisjoni rakendusmäärus (EL) 2021/368, 1. märts 2021, millega antakse liidu luba üksikule biotsiidile „Aero-Sense Aircraft Insecticide ASD“ (EMPs kohaldatav tekst)

text:
                  2.3.2021

                  ET

                  Euroopa Liidu Teataja

                  L 71/4

         KOMISJONI RAKENDUSMÄÄRUS (EL) 2021/368,
         1. märts 2021,
         millega antakse liidu luba üksikule biotsiidile „Aero-Sense Aircraft Insecticide ASD“
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 44 lõike 5 esimest lõiku,
         ning arvestades järgmist:

                     (1)

                     2. veebruaril 2018 esitas ettevõtja Aero-Sense NV määruse (EL) nr 528/2012 artikli 43 lõike 1 kohase loataotluse üksiku biotsiidi jaoks, mille nimi on „Aero-Sense Aircraft Insecticide ASD“ ja mis kuulub kõnealuse määruse V lisas kirjeldatud tooteliiki 18, ja lisas kirjaliku kinnituse selle kohta, et Belgia pädev asutus on nõustunud taotlust hindama. Taotlus registreeriti biotsiidiregistris registrinumbriga BC-DX037393-17.

                     (2)

                     „Aero-Sense Aircraft Insecticide ASD“ sisaldab toimeainena 1R-trans-fenotriini, mis on lisatud määruse (EL) nr 528/2012 artikli 9 lõikes 2 osutatud liidu heakskiidetud toimeainete nimekirja.

                     (3)

                     7. mail 2020 esitas hindav pädev asutus määruse (EL) nr 528/2012 artikli 44 lõike 1 kohaselt hindamisaruande ja oma järeldused Euroopa Kemikaaliametile (edaspidi „kemikaaliamet“).

                     (4)

                     2. juulil 2020 esitas kemikaaliamet määruse (EL) nr 528/2012 artikli 44 lõike 3 kohaselt komisjonile arvamuse, (2) biotsiidi „Aero-Sense Aircraft Insecticide ASD“ omaduste kokkuvõtte kavandi ning üksiku biotsiidi lõpliku hindamisaruande.

                     (5)

                     Arvamuses järeldatakse, et biotsiidi „Aero-Sense Aircraft Insecticide ASD“ jaoks saab taotleda liidu luba kooskõlas määruse (EL) nr 528/2012 artikli 42 lõikega 1 ning et biotsiidi omaduste kokkuvõtte kavandi kohaselt vastab biotsiid kõnealuse määruse artikli 19 lõikes 1 sätestatud tingimustele.

                     (6)

                     4. augustil 2020 edastas kemikaaliamet komisjonile biotsiidi omaduste kokkuvõtte kavandi kõigis liidu ametlikes keeltes vastavalt määruse (EL) nr 528/2012 artikli 44 lõikele 4.

                     (7)

                     Komisjon on kemikaaliametiga samal arvamusel ning leiab seega, et on asjakohane anda biotsiidile „Aero-Sense Aircraft Insecticide ASD“ liidu luba.

                     (8)

                     Käesoleva määrusega ettenähtud meetmed on kooskõlas alalise biotsiidide komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Ettevõtjale Aero-Sense NV antakse liidu luba üksiku biotsiidi „Aero-Sense Aircraft Insecticide ASD“ (loa number on EU-0024297-0000) turul kättesaadavaks tegemiseks ja kasutamiseks vastavalt lisas esitatud biotsiidi omaduste kokkuvõttele.
            Liidu luba kehtib alates 22. märtsist 2021 kuni 28. veebruarini 2031.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 1. märts 2021

                  Komisjoni nimel

                  president

               Ursula VON DER LEYEN

            (1)  ELT L 167, 27.6.2012, lk 1.

            (2)  Euroopa Kemikaaliameti 17. juuni 2020. aasta arvamus liidu loa andmise kohta biotsiidi „Aero-Sense Aircraft Insecticide ASD“ jaoks (ECHA/BPC/262/2020), https://echa.europa.eu/bpc-opinions-on-union-authorisation.

            LISA
            Biotsiidi omaduste kokkuvõte
            Aero-Sense Aircraft Insecticide ASD
            Tooteliik 18. Insektitsiidid, akaritsiidid ja tooted muude lülijalgsete tõrjeks (kahjuritõrje)
            Loa number: EU-0024297-0000
            R4BP registrinumber: EU-0024297-0000
            1.   HALDUSTEAVE

            1.1.   Toote kaubanduslik(ud) nimetus(ed)

                        Kaubanduslik nimetus

                        Aero-Sense Aircraft Insecticide ASD

                  1.2.   Loaomanik

                        Loaomaniku nimi ja aadress

                        Nimi

                        Aero-Sense NV

                        Aadress

                        Schaapbruggestraat 50, 8800 Roeselare, Belgia

                        Loa number

                        EU-0024297-0000

                           R4BP registrinumber

                        EU-0024297-0000

                        Loa andmise kuupäev

                        22. märts 2021

                        Loa kehtivusaja lõppkuupäev

                        28. veebruar 2031

                  1.3.   Toote tootja(d)

                        Tootja nimi

                        Volcke Aerosol Connection

                        Tootja aadress

                        Industrielaan 15, 8520 Kuurne Belgia

                        Tootmiskohtade asukoht

                        Industrielaan 15, 8520 Kuurne Belgia

                        Tootja nimi

                        Envasado Xiomara, S.L.

                        Tootja aadress

                        Polígono Industrial La Torrecilla Chica, 6, 45220 Yeles – Toledo Hispaania

                        Tootmiskohtade asukoht

                        Polígono Industrial La Torrecilla Chica, 6, 45220 Yeles – Toledo Hispaania

                        Tootja nimi

                        Aero-Sense NV

                        Tootja aadress

                        Kachtemsestraat 289, 8800 Roeselare Belgia

                        Tootmiskohtade asukoht

                        Kachtemsestraat 289, 8800 Roeselare Belgia

                  1.4.   Toimeaine(te) tootja(d)

                        Toimeaine

                        1R-trans-fenotriin

                        Tootja nimi

                        Endura S.p.A

                        Tootja aadress

                        Viale Pietro Pietramellara 5, 40121 Bologna Itaalia

                        Tootmiskohtade asukoht

                        39 Wenfeng Road, 225009 Yangzhou, Jiangsu Hiina

                  2.   TOOTE KOOSTIS JA OLEK

            2.1.   Kvalitatiivne ja kvantitatiivne teave toote koostise kohta

                        Tavanimetus

                        IUPAC nimetus

                        Funktsioon

                        CAS number

                        EÜ number

                        Sisaldus (%)

                        1R-trans-fenotriin

                        3-phenoxybenzyl (1R,3R)-2,2-dimethyl- 3-(2-methylprop-1- enyl)cyclopropanecarboxylate

                        Toimeaine

                        26046-85-5

                        247-431-2

                        2,0

                  2.2.   Oleku kirjeldus

            AE - Aerosool
            3.   OHU- JA HOIATUSLAUSED

                        Ohulaused

                        Mahuti on rõhu all: kuumenemisel võib lõhkeda
                        Väga mürgine veeorganismidele.
                        Väga mürgine veeorganismidele, pikaajaline toime.

                        Hoiatuslaused

                        Hoida eemal soojusallikast, kuumadest pindadest, sädemetest, leekidest ja muudest süüteallikatest. – Mitte suitsetada.
                        Mitte purustada ega põletada isegi pärast kasutamist.
                        Vältida sattumist keskkonda.
                        Mahavoolanud toode kokku koguda.
                        Hoida päikesevalguse eest.Mitte hoida temperatuuril üle 50 °C/122 °F.
                        Sisu kõrvaldada ja mahuti kõrvaldada ohtlike või erijäätmete kogumispunkti..

                  4.   LUBATUD KASUTUSALA(D)

            4.1.   Kasutusala kirjeldus

               Tabel 1. Kasutus # 1 – Sääsed – Lennukite töötlus - Kutsealaseks kasutamiseks

                        Tooteliik

                        Tooteliik 18 - Insektitsiidid, akaritsiidid ja tooted muude lülijalgsete tõrjeks (kahjuritõrje)

                        Vajaduse korral lubatud kasutusala täpne kirjeldus

                        Insektitsiid

                        Sihtorganism(id) (sh arengujärgus)

                        Teaduslik nimetus: Culex spp.
                        Tavanimetus: Laulusääsed
                        Arengustaadium: Täiskasvanud |Putukad, imetajad (nt närilised)
                        Teaduslik nimetus: Aedes spp.
                        Tavanimetus: Metsasääsed
                        Arengustaadium: Täiskasvanud |Putukad, imetajad (nt närilised)
                        Teaduslik nimetus: Anopheles spp.
                        Tavanimetus: Hallasääsed
                        Arengustaadium: Täiskasvanud |Putukad, imetajad (nt närilised)

                        Kasutuskoht

                        Sisetingimustes
                        Kasutamiseks piloodikabiinis ja salongis lennuki desinsektsiooniks.

                        Kasutusmeetod(id)

                        Üksikasjalik kirjeldus:
                        Pihustamine

                        Kasutuskogus(ed) ja sagedus

                        Kasutusmäär: Soovituslik kasutamiskogus: 35 g/100 m3 (ehk 0,7 g toimeainet/100 m3).
                        Lahjendus (%): Kasutusvalmis toode.
                        Kasutamise arv ja ajastus: Töötlemist tuleb korrata igal lennul, mille puhul on ette nähtud desinsektsioon.
                        Kasutada ainult üks kord lennu kohta.

                        Kasutajarühm(ad)

                        Kutseline kasutaja

                        Pakendi suurused ja pakendimaterjal

                        Pealetrükiga alumiiniumpurk (ALU) 18 baari - Värviline pealetrükk
                        Valge kork (päästik ühekordseks pihustuseks) või sinine kork (päästik mitmekordseks pihustuseks)
                        Pakendatud 24 kaupa kartongpakendisse
                        Saadaval erinevates suuruses purkidena:

                                    •

                                    40 g (34 ml)

                                    •

                                    60 g (52 ml)

                                    •

                                    100 g (86 ml)

                  4.1.1.   Kasutusala spetsiifilised kasutusjuhendid

                        —

                        Konkreetse lennukitüübi desinsektsiooniks vajalik purkide arv on täpsustatud lennuki pardajuhendis.

                        —

                        Enne lennukis toote kasutamist tuleb reisijaid desinsektsiooniprotseduurist teavitada. Reisijatel tuleb soovitada sulgeda protseduuri ajaks silmad ja katta nägu.

                        —

                        Mitte pihustada otse nahale või silmadesse.

                        —

                        Mitte pihustada toidule, toiduvalmistamispindadele, toidutarvikutele või nende vahetus läheduses.

                        —

                        Pärast käitlemist pesta käed.

                        —

                        Vältida kasutamist loata isikute poolt.

                        —

                        Eemaldada kork.

                        —

                        Hoida purki vertikaalselt endast käe pikkuse võrra eemal.

                        —

                        Ühekordseks pihustuseks valge kork: hoida pihustusotsiku päästikut all, kuni see lukustub. Aerosool vabaneb ühe katkematu pihustusjoana.

                        —

                        Mitmekordseks pihustuseks sinine kork: hoida pihustusotsiku päästikut all, kuni vabanenud on piisav kogus või kuni purk on täiesti tühi.

                        —

                        Insektitsiidi aerosooli pihustamisel suunata aerosoolidosaatori pihustusotsikut umbes 45° nurga all kogu lennuki lae suunas.

                        —

                        Pihus tuleks suunata kasutajast kergelt tahapoole.

                        —

                        Pihustada ühtlaselt igale poole.

                        40 g (34 ml) - Ühe purgiga saab tõhusalt töödelda 114 m3 õhku;

                        60 g (52 ml) - Ühe purgiga saab tõhusalt töödelda 171 m3 õhku;

                        100 g (86 ml) - Ühe purgiga saab tõhusalt töödelda 285 m3 õhku.

               Lennueelne desinfitseerimine

            See protseduur viiakse läbi enne lennuki õhkutõusmist, pärast reisijate pardaletulekut ja uste sulgemist.
            Piloodikabiini töötleb salongipersonal enne reisijate pardaletulekut.
            Et desinsektsioon oleks tõhus, tuleb lennuki konditsioneer pihustamise ajaks välja lülitada. Salongipersonal peab töötlema kõiki võimalikke putukate asukohti, sh tualettruume, kambüüse ja riidekappe, kui neid ei ole töödeldud koos piloodikabiiniga enne reisijate pardaletulekut.

               Maandumiseelne desinfitseerimine (lennu ajal pihustamine)

            WHO juhiste kohaselt on lennueelne ja maandumiseelne pihustamine kaheosaline desinsektsioonimeetod. Maandumiseelne (lennuaegne) pihustamine on selle meetodi teine töötlemine ja seda tehakse laskumise alguses, kui lennuk alustab laskumist sihtlennuväljale. Õhuringlus seadistatakse tavarežiimile.
            Jääktõhusus ei ole tõendatud.
            1R-trans-fenotriini sisaldavaid tooteid ei tohi kasutada samas lennukis nii lennueelseks kui ka lennuaegseks töötlemiseks.
            4.1.2.   Kasutusala spetsiifilised riskivähendamismeetmed

                        —

                        Toodet kasutada ainult üks kord lennu kohta.

                        —

                        Üks salongipersonaliliige tohib toodet kasutada mitte rohkem kui üks kord päevas.

                        —

                        Mitte kasutada/kanda otse toidule, söödale, joogile või nende vahetus läheduses või toidu ja joogiga otseselt kokku puutuvatel pindadel või nõudel.

                        —

                        Sisaldab 1R-transfenotriini (püretroide). Võib olla ohtlik kassidele. Kui lennuki pardal on kasse, tuleb toote kasutamisel olla ettevaatlik. Kasse tuleb pihustamise ajal eemale hoida.

                        —

                        Töödeldud lennukit võib puhastada ainult erivahenditega, mille puhul vedelikujääke ei suunata äravoolu ega kohalikku reoveepuhastisse.

                        —

                        Lennukis pärast toote pealekandmist kasutatud puhastusvahendid (harjad, lapid jms) tuleb kõrvaldada tahkete jäätmetena, neid ei tohi korduskasutada.

                  4.1.3.   Vajaduse korral tõenäoline otsene või kaudne kahjulik toime, esmaabimeetmed ja keskkonnakaitsemeetmed hädaolukorras.

            Esmaabi juhised:

               Üldine teave

                        —

                        SISSEHINGAMISE KORRAL: Sümptomite ilmnemisel võtta ühendust MÜRGISTUSKESKUSE või arstiga.

                        —

                        ALLANEELAMISE KORRAL: Sümptomite ilmnemisel võtta ühendust MÜRGISTUSKESKUSE või arstiga.

                        —

                        NAHALE SATTUMISE KORRAL: Pesta seebi ja veega. Sümptomite ilmnemisel võtta ühendust MÜRGISTUSKESKUSE või arstiga.

                        —

                        SILMA SATTUMISE KORRAL: SILMA SATTUMISE KORRAL: loputada mitme minuti jooksul ettevaatlikult veega. Eemaldada kontaktläätsed, kui neid kasutatakse ja kui neid on kerge eemaldada. Loputada veel kord. Sümptomite ilmnemisel võtta ühendust MÜRGISTUSKESKUSE või arstiga.

                        —

                        Püretroidid võivad põhjustada paresteesiat (naha põletus- ja torkimistunne ilma nahaärrituseta). Sümptomite püsimisel: pöörduda arsti poole.

               Keskkonnakaitsemeetmed õnnetuse korral

                        —

                        Tõkestada ja koguda kogu lekkinud või mahavoolanud toode mittesüttiva absorbendiga (nagu liiv, muld, vermikuliit või diatomiitkivim) mahutitesse, mis tuleb kõrvaldada jäätmekäitlusesse.

                        —

                        Vältida materjalil sattumist äravoolu või veekogudesse.

                        —

                        Mitte suunata veepihust lekke- või mahavoolamiskoha poole.

                        —

                        Lasta lekkimise või mahavoolamise tagajärjel allesjäänud tootejäägil aurustuda

                  4.1.4.   Vajaduse korral juhised toote ja selle pakendi ohutuks hävitamiseks.

                        —

                        Lennuki ülddeklaratsiooni tuleb teha asjakohane märge, mis sisaldab desinsektsiooniprotseduuri üksikasju koos kasutatud pihustipurkide seerianumbritega.

                        —

                        Tühjad pihustipurgid tuleb säilitada võimalikuks kontrolliks sihtriigis.

                        —

                        Mitte valada toodet äravoolu ega veekogudesse.

                        —

                        Jäätmeid tuleb töödelda, ohustamata inimeste tervist, keskkonda ja eelkõige veekogusid, õhku, pinnast, taimi ja loomi.

                        —

                        Ringlusse võtta või kõrvaldada jäätmed kooskõlas kohaldatavate õigusaktidega, kasutades eelistatavalt sertifitseeritud jäätmekogujat või -käitlejat.

                        —

                        Mitte saastada pinnast ega vett jäätmetega.

                        —

                        Mitte kõrvaldada jäätmeid keskkonda.

                  4.1.5.   Vajaduse korral toote ladustamistingimused ja säilivusaeg normaalsetes ladustamistingimustes.

            Vt kasutusjuhiseid
            5.   ÜLDISED KASUTAMISJUHISED (1)

            5.1.   Kasutusjuhendid

            Vt peatükk 4.1.1
            5.2.   Riskivähendamismeetmed

            Vt peatükk 4.1.2
            5.3.   Tõenäoline otsene või kaudne kahjulik toime, esmaabimeetmed ja keskkonnakaitsemeetmed hädaolukorras

            Vt peatükk 4.1.3
            5.4.   Juhised toote ja selle pakendi ohutuks hävitamiseks

            Vt peatükk 4.1.4
            5.5.   Toote ladustamistingimused ja säilivusaeg normaalsetes ladustamistingimustes

                        —

                        Hoida originaalpakendis, jahedas (alla 40 °C), kuivas ja hästi ventileeritavas kohas. Kaitsta külmumise eest.

                        —

                        Hoida eemal otsesest päikesevalgusest ka siis, kui pakend on tühi.

                  Säilivusaeg: 2 aastat
            6.   MUU TEAVE

               (1)  Käesolevas jaotises esitatud kasutusjuhised, riskivähendusmeetmed ja muud kasutamisjuhised kehtivad iga lubatud kasutuse puhul.


title: Komisjoni rakendusmäärus (EL) 2021/369, 1. märts 2021, millega kehtestatakse Euroopa Parlamendi ja nõukogu direktiivis (EL) 2015/849 osutatud keskregistrite omavahelise ühendamise süsteemi jaoks vajalik tehniline kirjeldus ja kord (EMPs kohaldatav tekst)

text:
                  2.3.2021

                  ET

                  Euroopa Liidu Teataja

                  L 71/11

         KOMISJONI RAKENDUSMÄÄRUS (EL) 2021/369,
         1. märts 2021,
         millega kehtestatakse Euroopa Parlamendi ja nõukogu direktiivis (EL) 2015/849 osutatud keskregistrite omavahelise ühendamise süsteemi jaoks vajalik tehniline kirjeldus ja kord
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 20. mai 2015. aasta direktiivi (EL) 2015/849, mis käsitleb finantssüsteemi rahapesu või terrorismi rahastamise eesmärgil kasutamise tõkestamist ning millega muudetakse Euroopa Parlamendi ja nõukogu määrust (EL) nr 648/2012 ja tunnistatakse kehtetuks Euroopa Parlamendi ja nõukogu direktiiv 2005/60/EÜ ja komisjoni direktiiv 2006/70/EÜ, (1) eriti selle artiklit 31a,
         ning arvestades järgmist:

                     (1)

                     Liikmesriigid peavad oma riiklikud tegelike kasusaajate keskregistrid omavahel ühendama Euroopa Parlamendi ja nõukogu direktiivi (EL) 2017/1132 (2) artikli 22 lõikega 1 loodud Euroopa keskse platvormi kaudu ning ühendus tuleks luua kooskõlas tehnilise kirjelduse ja korraga, mis on kehtestatud komisjoni poolt kõnealuse direktiivi artikli 24 kohaselt vastu võetud rakendusaktidega. Direktiivi (EL) 2017/1132 alusel omavahel ühendatud registrite ja direktiivi (EL) 2015/849 alusel loodud tegelike kasusaajate keskregistrite eesmärgi, ulatuse ja sisu erinevuste tõttu tuleb siiski kindlaks määrata ja vastu võtta täiendavad tehnilised kirjeldused, meetmed ja muud nõuded, millega tagatakse süsteemi rakendamiseks ühtsed tingimused.

                     (2)

                     Käesoleva määrusega ette nähtud meetmed on kooskõlas rahapesu ja terrorismi rahastamise tõkestamise komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Direktiivi (EL) 2015/849 artiklites 30 ja 31 osutatud registrite omavahelise ühendamise süsteemi jaoks vajalik tehniline kirjeldus ja kord on sätestatud lisas.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 1. märts 2021

                  Komisjoni nimel

                  president

               Ursula VON DER LEYEN

            (1)  ELT L 141 5.6.2015, lk 73.

            (2)  Euroopa Parlamendi ja nõukogu 14. juuni 2017. aasta direktiiv (EL) 2017/1132 äriühinguõiguse teatavate aspektide kohta (ELT L 169, 30.6.2017, lk 46).

            LISA,
            milles sätestatakse artiklis 1 osutatud tehniline kirjeldus ja kord
            1.   Reguleerimisese

            Tegelike kasusaajate registrite omavahelise ühendamise süsteem (BORIS) luuakse detsentraliseeritud süsteemina, mis ühendab omavahel riiklikud tegelike kasusaajate keskregistrid ja Euroopa e-õiguskeskkonna portaali (1) Euroopa keskse platvormi (2) kaudu. BORIS toimib keskse otsinguteenusena, mis teeb kättesaadavaks kogu tegeliku kasusaajaga seotud teabe kooskõlas direktiivi (EL) 2015/849 sätetega (3).
            2.   Mõisted

                        a)

                        „register“ – direktiivi (EL) 2015/849 artiklites 30 ja 31 osutatud riiklikud tegelikku kasusaajat käsitleva teabe keskregistrid;

                        b)

                        „kvalifitseeruv kasutaja“ – BORISe kasutajad, kellele on osutatud direktiivi (EL) 2015/849 artikli 30 lõike 5 punktides a ja b ning artikli 31 lõike 4 punktides a ja b;

                        c)

                        „kohustuslik miinimumteave“ – sama struktuuriga ja sama liiki ühtne teave kõikides liikmesriikide registrites;

                        d)

                        „täiendav teave“ – eelnevalt ühiselt kindlaks määratud teave, mida liikmesriigid võivad lisaks „kohustuslikule miinimumteabele“ otsustada jagada osaliselt või täielikult BORISe kaudu;

                        e)

                        „riiklik registreerimisnumber“ – individuaalne identifitseerimisnumber, mis on siseriikliku õiguse alusel määratud äriühingule või muule juriidilisele isikule või usaldusfondile või samalaadsele üksusele tegelike kasusaajate registris.

                  3.   Riikliku registreerimisnumbri seos Euroopa kordumatu tunnusega ja äriühingu registreerimisnumbriga

                        3.1

                        Tegelike kasusaajate register jagab Euroopa keskse platvormiga riiklikku registreerimisnumbrit ja äriühingute puhul neile ettevõtlusregistrite omavahelise ühendamise süsteemis (BRIS) (4) antud Euroopa kordumatut tunnust (EUID) ning äriühingu registreerimisnumbrit, kui see erineb riiklikust registreerimisnumbrist. Äriühingu registreerimisnumbrit kasutatakse EUID määramiseks äriühingutele, kellel ei ole BRISis EUIDd. Muude juriidiliste isikute, usaldusfondide või samalaadsete üksuste puhul määratakse EUID riikliku registreerimisnumbri alusel.

                        3.2

                        BORISe kasutajatel on võimalik otsida äriühinguid, muid juriidilisi isikuid, usaldusfonde või samalaadseid üksuseid, kasutades riiklikku registreerimisnumbrit või äriühingu registreerimisnumbrit, kui see erineb riiklikust registreerimisnumbrist.

                        3.3

                        Liikmesriigid võivad otsustada mitte määrata usaldusfondidele või samalaadsetele õiguslikele üksustele riiklikke registreerimisnumbreid. Usaldusfondide või samalaadsete õiguslike üksuste suhtes, mis on loodud selle liikmesriigi õiguse alusel, kus neid kajastatakse tegelike kasusaajate registris, kohaldatakse kõnealust erandit üksnes viie aasta jooksul alates kuupäevast, mil BORIS kasutusele võetakse.

                  4.   Sidemeetodid

            BORIS kasutab registrite omavaheliseks ühendamiseks teenusepõhiseid elektroonilise side meetodeid, näiteks veebiteenuseid.
            Portaali ja platvormi vaheline andmevahetus ning registri ja platvormi vaheline andmevahetus toimub üks ühele põhimõttel.
            5.   Sideprotokollid

            Portaali, platvormi ja registrite vahelises andmevahetuses kasutatakse turvalisi internetiprotokolle, näiteks HTTPSi.
            Andmete ja metaandmete edastamiseks kasutatakse standardseid teabevahetusprotokolle, näiteks lihtsat objektipöörduse protokolli (SOAP).
            6.   Turvastandardid

            Tehnilised meetmed, millega tagatakse BORISe kaudu teavet edastades ja levitades infotehnoloogilise turvalisuse miinimumstandardid, peavad hõlmama järgmist:

                        a)

                        meetmed, millega tagatakse teabe konfidentsiaalsus, muu hulgas turvaliste kanalite (nt HTTPS) kasutamisega;

                        b)

                        meetmed, millega tagatakse vahetatavate andmete terviklus;

                        c)

                        meetmed, millega tagatakse teabe saatja päritolu salgamise vääramine BORISes ja kättesaamise salgamise vääramine;

                        d)

                        meetmed, millega tagatakse turvasündmuste logimine vastavalt infotehnoloogia turvastandardite tunnustatud rahvusvahelistele soovitustele;

                        e)

                        meetmed, millega tagatakse kvalifitseeruvate kasutajate autentimine ja volitamine, ning meetmed, millega BORISes kontrollitakse portaali, platvormi või registritega ühendatud süsteemide identiteeti;

                        f)

                        vajaduse korral meetmed, millega kaitstakse automatiseeritud otsingute eest ja registrite kopeerimise eest, (näiteks igast registrist tagasi saadetavate tulemuste maksimaalse arvu piiramisega ja CAPTCHA (5) funktsiooni kasutamisega).

                  7.   BORISe raames vahetatavad andmed

                        7.1.

                        Riiklikes registrites sisalduvat teavet äriühingu või muu juriidilise isiku või usaldusfondi või samalaadse õigusliku üksuse kohta nimetatakse „BO-andmestikuks“. „BO-andmestik“ sisaldab andmeid asjaomase üksuse profiili kohta, selle üksuse tegeliku kasusaaja või tegelike kasusaajate isiku kohta ning kõnealuste kasusaajate kasusaamisega seotud huvi(de) kohta.

                        7.2.

                        Äriühingu või muu juriidilise isiku puhul, samuti usaldusfondi või muu samalaadse üksuse puhul sisaldavad profiili andmed nime, õiguslikku vormi ning registreerimisaadressi ja riiklikku registreerimisnumbrit, kui need on olemas.

                        7.3.

                        Iga liikmesriik võib kohustuslikku miinimumteavet laiendada täiendava teabega. Tegeliku kasusaaja ja tema kasusaamisega seotud huvi puhul koosneb kohustuslik miinimumteave direktiivi (EL) 2015/849 artikli 30 lõike 5 teises lõigus ja artikli 31 lõike 4 teises lõigus osutatud andmetest. Tegeliku kasusaaja isikuandmete puhul peab täiendav teave hõlmama vähemalt sünniaega või kontaktandmeid, nagu on sätestatud artikli 30 lõike 5 viimases lauses ja artikli 31 lõike 4 kolmandas lõigus. BO-andmestiku andmed modelleeritakse kehtiva liidesekirjelduse põhjal.

                        7.4.

                        Teabevahetuse osaks on ka süsteemi toimimiseks vajalikud teated, nagu kättesaamise kinnitamise, logimise ja aruandluse jaoks vajalikud teated.

                  8.   Standardteate struktuur

            Registrite, platvormi ja portaali vaheline teabevahetus põhineb standardsetel andmete struktureerimise meetoditel ja teave esitatakse standardvorminguga teadetena (nt XML) (6).
            9.   Platvormile edastatavad andmed

                        9.1.

                        Koostalitlusvõimealaste nõuete kohaselt peavad iga registri pakutavad teenused olema ühtsed ja ühesuguse liidesega, et pöörduv rakendus, näiteks platvorm saaks suhelda ainult ühte moodi liidestega, milles pakutakse ühetaolist andmeelementide kogumit. Liikmesriigid peavad vastavustabeleid või sarnast tehnilist rakendust kasutades viima oma riigis kasutatava andmestruktuuri kooskõlla komisjoni esitatud liidesekirjelduse nõuetega.

                        9.2.

                        Selleks, et platvorm saaks oma funktsioone täita, edastatakse sellele järgmist liiki andmed:

                                    a)

                                    andmed, mille põhjal saab platvormiga ühendatud süsteemid identifitseerida. Need võivad hõlmata internetiaadresse või muud numbrit või koodi, mis võimaldab iga süsteemi BORISes üheselt identifitseerida;

                                    b)

                                    mis tahes muud operatiivsed andmed, mis on vajalikud, et platvorm saaks tagada otsinguteenuse nõuetekohase ja tõhusa töö ning registrite ja platvormi koostalitlusvõime. Need andmed võivad hõlmata koodide loendeid, viitandmeid, sõnastikke ja metaandmete tõlkeid, samuti logi- ja aruandlusandmeid.

                        9.3.

                        Platvormi hallatavaid andmeid ja metaandmeid töödeldakse ja säilitatakse kooskõlas punktis 5 kirjeldatud turvastandarditega.

                  10.   Süsteemi käitamise meetodid ja platvormi kaudu pakutavad infotehnoloogiateenused

                        10.1.

                        Teabe levitamise ja teabevahetuse osas tugineb süsteem järgmisele tehnilisele käitamismeetodile:

                        10.2.

                        Teadete edastamiseks vajalikus keeleversioonis kasutab Euroopa e-õiguskeskkonna portaal alusandmete kogumeid, näiteks koodide loendid, kontrollitud sõnaloendid ja sõnastikud. Vajaduse korral tõlgitakse need liidu ametlikesse keeltesse. Võimaluse korral kasutatakse tunnustatud standardeid ja standardteateid.

                        10.3.

                        Komisjon edastab liikmesriikidele täpsema teabe süsteemi käitamise tehnilise meetodi ja platvormi kaudu pakutavate infotehnoloogiateenuste rakendamise kohta.

                  11.   Otsingukriteeriumid

                        11.1.

                        Otsingu tegemisel tuleb valida vähemalt üks riik.

                        11.2.

                        Portaalis on otsingu jaoks olemas järgmised ühtlustatud kriteeriumid:

                                    a)

                                    äriühingute või muude juriidiliste isikute, usaldusfondide või samalaadsete üksuste puhul:

                                                i)

                                                juriidilise isiku või üksuse nimi;

                                                ii)

                                                riiklik registreerimisnumber.
                                                Alapunktides i ja ii esitatud otsingukriteeriumeid saab kasutada eraldi.

                                    b)

                                    tegelikust kasusaajast isikute puhul:

                                                i)

                                                tegeliku kasusaaja ees- ja perekonnanimi;

                                                ii)

                                                tegeliku kasusaaja sünniaeg.
                                                Alapunktides i ja ii esitatud otsingukriteeriumeid kasutatakse koos.

                        11.3.

                        Portaalis võib olla võimalik kasutada ka muid kriteeriume.

                  12.   Makseviisid ja veebipõhine registreerimine

                        12.1.

                        Kui BORISe kaudu tehakse portaalis kättesaadavaks selliseid andmeid, mille eest liikmesriigid võtavad tasu, võimaldab süsteem kasutajatel maksta võrgus, kasutades selliseid laialt levinud makseviise nagu krediit- ja deebetkaardid.

                        12.2.

                        BORIS hõlmab meetmeid, millega tagatakse veebipõhise registreerimise võimalus kooskõlas direktiivi (EL) 2015/849 artikli 30 lõikega 5a ja artikli 31 lõikega 4a.

                  13.   Teenuste kättesaadavus

                        13.1.

                        Teenus on kättesaadav seitse päeva nädalas 24 tundi ööpäevas ning BORISe käideldavuse määr on vähemalt 98 %, v.a korraline hooldus.

                        13.2.

                        Liikmesriigid teavitavad komisjoni hooldustegevusest:

                                    a)

                                    5 tööpäeva ette, kui hooldustegevus võib põhjustada kuni 4-tunnise katkestuse;

                                    b)

                                    10 tööpäeva ette, kui hooldustegevus võib põhjustada kuni 12-tunnise katkestuse;

                                    c)

                                    30 tööpäeva ette, kui tegemist on taristu arvutisaali hooldusega, mis võib põhjustada aastas kuni kuuepäevase katkestuse.
                                    Hooldustegevus toimub võimaluse korral väljaspool tööaega (19.00–8.00 Kesk-Euroopa aja järgi).

                        13.3.

                        Kui liikmesriikidel on iganädalaseks hoolduseks ette nähtud fikseeritud ajavahemikud, teatavad nad komisjonile, millisel nädalapäeval ja kellaajal peaks selline hooldus kavakohaselt toimuma. Ilma et see piiraks punkti 13.2 alapunktidest a–c tulenevaid kohustusi, võivad liikmesriigid olukorras, kus nende süsteemid ei ole sellise fikseeritud ajavahemiku jooksul kättesaadavad, otsustada komisjoni mitte teavitada.

                        13.4.

                        Ootamatu tehnilise tõrke korral, mille tõttu ei saa liikmesriigi süsteemi kasutada üle poole tunni, teatab liikmesriik komisjonile viivitamata tööajal (9.00–16.00 Kesk-Euroopa aja järgi), et tema süsteem ei ole käideldav, ning teenuse taastumise eeldatava aja, kui ta seda teab.

                        13.5.

                        Keskse platvormi või portaali ootamatu tõrke korral teatab komisjon liikmesriikidele viivitamata tööajal (9.00–16.00 Kesk-Euroopa aja järgi), et platvorm või portaal ei ole käideldav, ning teenuse taastumise eeldatava aja, kui ta seda teab.

                  14.   Transkriptsiooni- ja transliteratsioonireeglid

            Iga liikmesriik transkribeerib või translitereerib neile suunatud päringud ja saadud tulemused vastavalt oma riiklikele standarditele.

               (1)  Edaspidi „portaal“.

               (2)  Euroopa keskne platvorm (edaspidi „platvorm“) on loodud Euroopa Parlamendi ja nõukogu 14. juuni 2017. aasta direktiivi (EL) 2017/1132 (äriühinguõiguse teatavate aspektide kohta) (ELT L 169, 30.6.2017, lk 46) artikli 22 lõikega 1.

               (3)  See ei piira täiendavaid funktsioone, mis BORIS võib tulevikus saada.

               (4)  Euroopa Parlamendi ja nõukogu 14. juuni 2017. aasta direktiivi (EL) 2017/1132 (äriühinguõiguse teatavate aspektide kohta) artikli 16 lõige 1 ning komisjoni 8. juuni 2015. aasta rakendusmääruse (EL) 2015/884 (millega sätestatakse Euroopa Parlamendi ja nõukogu direktiiviga 2009/101/EÜ loodud registrite omavahelise ühendamise süsteemi jaoks vajalik tehniline kirjeldus ja protseduurid) lisa artikkel 8.

               (5)  Completely Automated Public Turing test to tell Computers and Humans Apart

               (6)  Laiendatav märgistuskeel